FI Euroopan unionin virallinen lehti CE 84/603

(2004/C 84 E/0678)

KIRJALLINEN KYSYMYS E-0486/04

esittäjä(t): Daniel Varela Suanzes-Carpegna (PPE-DE) komissiolle

(23. helmikuuta 2004)

Aihe: Yhteisön uusi maatalouspolitiikka sekä liittyvien valtioiden suorat tuet

Itä-Euroopan maiden liittymisestä Euroopan unioniin tehdyn maataloussopimuksen ansiosta liittyvät valtiot voivat myöntää maanviljelijöilleen suoria tukia.

Siirtymäkauden aikana liittyvät valtiot voivat täydentää suoria tukia maaseudun kehittämiseen tarkoitetuilla varoilla ja kansallisilla tuilla. Onko Euroopan komissiolla tarkkoja tietoja niiden suorien tukien kokonaismääristä, joita kunkin tulevan jäsenvaltion maanviljelijät saavat?

Franz Fischlerin komission puolesta antama vastaus

(14. huhtikuuta 2004)

EU:hun 1. toukokuuta 2004 liittyvien uusien jäsenvaltioiden maanviljelijät ovat oikeutettuja suoraan tukeen. Suorat tuet otetaan kuitenkin käyttöön siirtymäkauden aikana asteittain: tuen määrä kasvaa 25 prosentista vuonna 2004 100 prosenttiin vuonna 2013 (1). EU:n rahoittamien suorien tukien lisäksi uudet jäsenvaltiot voivat myöntää täydentävää kansallista suoraa tukea siirtymäkauden ajan.

Täydentävään kansalliseen suoraan tukeen sovelletaan useita rajoituksia. EU:n suora tuki ja täydentävä kansallinen tuki eivät missään tapauksessa saa ylittää 100:aa prosenttia EU:n suoran tuen tasosta. Lisäksi täydentävää kansallista suoraa tukea koskevia ohjelmia ei saa panna täytäntöön, ennen kuin komissio on hyväksynyt ne. Vuosina 2004—2006 täydentävästä kansallisesta suorasta tuesta aiheutuviin menoihin voidaan myöntää osarahoitusta uusille jäsenvaltioille maaseudun kehittämiseen myönnetyistä määrärahoista. Myönnettävän osarahoituksen enimmäismäärä on kuitenkin 40 prosenttia EU:n suorasta tuesta, ja maaseudun kehittämiseen myönnetyistä määrärahoista voidaan tähän tarkoitukseen käyttää enintään 20 prosenttia.

Suoran tuen lisäksi ja liittymisasiakirjan mukaisesti Latvia ja Kypros voivat myöntää itse rahoittamaansa valtiontukea tietyille aloille siirtymäkauden ajan. Näille valtiontuille on liittymisasiakirjassa määritelty täsmälliset alakohtaiset enimmäismäärät (liittymisasiakirjan liite II, 6 luku ”Maatalous”, 27 kohdan f alakohta (2)).

Toimenpiteet, joista säädetään neuvoston asetuksessa (EY) N:o 1257/1999 (3), sellaisena kuin se on muutettuna erityisesti liittymisasiakirjalla, on tarkoitettu hankkeisiin tai toimiin, joita on tarpeen tukea osana maaseudun kehittämistä koskevaa EU:n politiikkaa, ts. maatiloja ja elintarvikkeiden jalostusta koskeviin investointeihin, ympäristöä kohentaviin hankkeisiin, maanviljelyyn epäsuotuisilla alueilla, osaelantotilojen tukemiseen jne.

Tällä hetkellä komissiolla ei ole tietoa uusille jäsenvaltioille maksettavan EU:n suoran tuen ja täydentävän kansallisen suoran tuen määrästä. Toistaiseksi ei ole hyväksytty yhtäkään täydentävää suoraa tukea koskevaa kansallista ohjelmaa.

(1) Ks. yhteisen maatalouspolitiikan mukaisia suoran tuen järjestelmiä koskevista yhteisistä säännöistä 17 päivänä toukokuuta 1999 annetun neuvoston asetuksen (EY) N:o 1259/1999 1 a artikla (EYVL L 160, 26.6.1999), sellaisena kuin se on muutettuna liittymisasiakirjalla.

(2) EUVL L 236, 23.9.2003.

(3) Neuvoston asetus (EY) N:o 1257/1999, annettu 17 päivänä toukokuuta 1999, Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta (EYVL L 160, 26.6.1999).